# Vitkovics Mihály
Pirongatol, édesanyám*

Pirongatol, édesanyám,
Mért néznek a legények rám:
Azért néznek, mert szemük van,
Szép a legény, ha csintalan.
Pirongatol, édesanyám,
A kedvesem mért jár hozzám:
Azért jár, mert szeret engem,
Szeret, véle ha enyelgem.
Pirongatol, édesanyám,
Mért csókol engem a rózsám:
Azért csókol, mert kivánja,
Hogy én legyek a mátkája.
Pirongatol, édesanyám,
Miért ölel engem rózsám:
Azért biz’ azt, édesanyám,
Mert kenddel is ugy tett apám.