# Földi János
Találós mesék*

(Részlet)

## I.
Mondd meg mi állat az, mely csak egy mozgó szem,
| Sem keze, sem lába, sem hím, sem nőstény nem.
Mégis minden napon egy-egy magzat atyja,
| Mindég anya nélkül születvén magzatja.
De hosszú élete nincsen szülöttének,
| Amely nap születik, vége van éltének.
Mindenik szülöttnek vagyon egy testvére,
| Ki származást atyja nemlétében ére.
Ez részes bátyjának mind birodalmában,
| Mind születésében, mind gyors halálában.
Jó atyjok sem nem víg, sem nem kesergeti
| Szívét, hogy magzatit csak szüli s temeti,
Más állatok pedig vígan udvarolják,
| Őket lételeken, s hólttokon gyászolják.
| Megfejtés: Nap.
## II.
Aki csinálja reá nincsen szüksége magának,
| Mégha ki megveszi is nem szeret élni vele.
Aki pedig vele él, s hasznát veszi, abba tudatlan.
| Kelletlen jószág! jöszte találd ki mi az?
| Megfejtés: Koporsó.
## III.
Mi víz? mely akármely nagy folyóvizeknél
| Szélesebb, s messzebb hat a nagy tengereknél.
Mégis mélységére mindennél csekélyebb,
| Egy kis csergedező patak nála mélyebb.
| Megfejtés: Harmat.
## IV.
Egy házacska vagyon, hószín márványfala környűl
| Hószín szőnyeggel van beborítva belől,
Ablaka egy sincsen, csupa fal, sehol ajtaja sincsen,
| Mégis rakva vagyon, s benne terem lakos is.
Test is ez, és él is, szolgál nyereségre is olykor,
| Néha sok éh-hasnak bőv eleséget is ád.
| Megfejtés: Tojás.
– – – – – – – – – – – – – – – – – – – – – – – – –