# Egy hajadon fővel a hóltaknak hideg tartományában által vitetett
gyenge hajadon 60 esztendős szűznek halálán való kesergés
és gyászolás végett íratott temetési versek*

(Részlet)

Itt hallgat egy elébb halni,
| mint hallgatni tudó szűz,
Akinek szája pattogóbb
| vólt, mint a fenyőfa-tűz.
A per, lárma, rágalmazás
| olly vastagon s keményen
Gőzölt gyomrából a torkán,
| mint a füst a kéményen
Mint a tűz-moslék az Etna
| vagy Vesuv nagy hegyéből,
Úgy forrott az átok, szitok
| méreggel fűlt mellyéből.
Nabugodonozornak is
| hétszer fűtött kályhája
Katlannak sem jó lett vólna
| hasonlítván hozzája.
A Falaris embereket
| sütő tüzes ökrének
Bőgése is ehhez képest
| csak lakadalmi ének.
Minden hámornál, hutánál,
| hol az érc-kő kínjába
Csikorogván olvad össze
| Több tűzlángok szájába.
Egyszóval az égő poklot
| minden ördöggel egybe.
A világ megtestesülve
| szemlélhette ez egybe.
Az ő lármájához képest
| kivált, ha vólt szomorú
Csak piano muzsika hang
| minden égiháború.
Ámbár a meredek hegyről
| eső Rhénus vizére
Épülne malom, vagy a Styx
| rohanna kerekére,
Tíz, vagy tizenkét kővel is
| Annyit nem derálhatna,
Mint ez amennyit fecsegett,
| s ha élne, locsoghatna.
– – – – – – – – – – – – – – –