# Pálóczi Horváth Ádám
Menőke a nagy gyűlésre*

Menjetek hív követek! isten szent hírével,
| Járjatok azon úton ezer szerencsével,
| Melyen mint könnyű jutni dicsőség halmára,
| Úgy nem újság lecsúszni kétség barlangjára.
A három magas hegyre hideg szellők fújnak,
| Ezt a zivatart ugyan nem tarthatjuk újnak,
| De mikor meleg nap süt s felleg fut előle,
| Vigyázzatok, hogy ragya ne legyen belőle.
A haza most egy terhes menyecske formája,
| Félő, hogy ha értetlen vagy sok lesz bábája,
| Sok vipera van benne, hasát kihasítja,
| Ami kis díszünk van is, meghomályosítja.
Adjon isten nagy erőt erős szívetekbe,
| Buda dicső várába azzal menjetek be,
| Erősítsék az egek okos lépésteket,
| S békével hozzanak meg vissza benneteket.
Mi megáldunk titeket, ti viszontag minket,
| Kérjük ott is, itthon is dicső egeinket,
| Hogy a magyar örüljön, veszélytül ne féljen,
| Ez a boldog kívánság: isten úgy segéljen!