# Baróti Szabó Dávid
Soros jámbus*

Örökre tedd le sípodot,
Öreg Szabó; menj haza:
Akaszd fogasra lantodot;
Elúnta már a haza.
Mit énekled már Virtet is?
Fülit miért sebheted?
Ha versre szinte kísztet is,
Többé le nem festheted.
Ne várd, hogy essőt ontsanak
Az ősz komor napjai;
Ne várd, hogy itt szorítsanak
November hó-halmai.
Siess: az Hernád öbliben
Szüntelenűl sír, eped;
Mivel tekergős völgyiben
Csak hasztalan zeng neved.