# Vitkovics Mihály
Mi hasznom énnékem*

Mi hasznom énnékem,
Hogy van szép vidékem!
Hej! ha nincs kedvesem,
Hogy szivből szeressem.
Itt magam bolyongok,
Andalgok, búsongok.
Nincs, aki szavamra
Hajtana, jajomra.
Fák kellő hűsei,
Pázsitok selymei
Nem termik kedvemet,
Untatják szememet.
Nyilt rózsák keblei
Mellem gyász színei,
Letöröm, ha virúl,
Rá könnyem titkon hull.
A patak csergedez,
Örömöt nem szerez,
Nem oltja lángomat,
Árasztja bajomat.
Dalol a fülmile,
Zeng egész táj bele.
Dalján nem újúlok,
S utána jajdúlok.
Pár nélkül az élet
Halálos itélet.
Minden szép vidéknél
Egy lányka többet ér.
Mi hasznom hát nékem,
Hogy van szép vidékem?
Hej! lánykát keresek,
Hogy boldog lehessek.