# Amade László
Oh szent János, én héjános bünös hozzád fordulok…*

Oh szent János
Én héjános
| Bünös hozzád fordulok!
Mind isteni,
S mind világi
| Jókat tőled koldulok.
| Patronusom!
| Hozzád jussom
| Légyen az jó hírnévben!
Te oltalmazz,
Te igazgass,
| Ne maradjak szégyenben!
Sokak közett
Megütközött
| Az én jó hirem s nevem!
| Mocskoltatik,
| Szaggattatik,
| De te segélj meg engem.
Te sokakat,
Sok százokat
| Sokszor megoltalmaztál,
Akik bíztak,
Benned híztak,
| Hírekben megtartottál,
| Reményemet,
| Jó híremet
| Te benned helyheztetem.
Segéts, ne hagyj!
De erőt adj
| E világot nevetnem!
Cselekedjed
S ne engedjed
| A jó hírt koncoltatni.
| Fondor nyelvvel
| Mint egy enyvvel
| Nevünket mocskoltatni.
Ha az rosszak
És gonosszak
| Jó híremet mocskolják,
Szent nevedért,
Szerelmedért
| Engedd hogy visszaadják,
| Tied vagyok,
| Reád hagyok
| Mindent böcsületemben.
Pártfogója,
Szószóllója
| Légy szolgádnak mindenben.
Azon lészek,
Példát tészek,
| Hogy téged böcsüljelek.
| Szentségedben,
| Életedben
| Holtomig tiszteljelek.
Jelül légyen
Példát tégyen
| Hogy téged lelkem kedvel,
| Téged dicsér
| Áld s igen kér
| Dicsekedhessem ezzel.
Életemet,
Jó nevemet
| Csak tenéked ajánlom!
| Megszóllástúl,
| Mocskolástúl
| Oltalmazzad kivánom.