# Földi János
Bálám harmadik áldása az Izraelre*

4. Mos. 24. 5. 9.

Mely szépek a te táboraid óh Izrael!
| És a te sátorid, Jákob!
Mint völgyek a kiterjedett lapályokon,
| Mint kertek a folyók körül.
Mint aloesfák, melyeket plántált az Úr,
| Mint cédrus a vizek körül.
Bőv harmatok csorognak ő jövésiről,
| Sok vízbe hullnak magvai.
Az ő királlya lész király Agág felett,
| Országa felnevelkedik.
Egyiptom országból kihozta Isten őt,
| Ő mint az Egyszarvú erős.
Megemészti ő a felkelő pogányokat,
| Megrontja nyillal csontjokat.
Mint hím oroszlán meghajol, s lefekszik ő,
| Ki merje őt felkölteni?
Ki téged áld, az is légyen megáldatott,
| És átkozott, ki átkozand.