# Faludi Ferenc
Szakácsének*

1. |
A szakácsnak jól van dolga,
| Télen, nyáran könnyen él.
Úr a szakács és nem szolga,
| Mikor tetszik, akkor kél.
Mindjárt vannak udvarlói,
| Szép jó reggelt mondanak,
Hízelkednek szolgálói,
| Mosdóvizet hordanak.
2. |
Tiszta kötényt vesz magára,
| Hármas kés van óldalán,
Bécsi acél pántlikára
| Szépen függ a potrohán
Hálósüveg van a fején,
| Úri módon teszi fel,
Kis rojtocska a tetején,
| A szakácsnak több nem kell.
3. |
A tüzét más rakogatja,
| És ha több kell, más hord fát,
A nyársát is más forgatja,
| Ő csak fő gondjához lát.
Tehénhúsa, kápostája,
| Jó korán a tűznél áll,
Az inasa néz hozzája,
| Ő még ásít és sétál.
4. |
Előveszi majorságát,
| Öl, vág benne, bontogat.
Túrja, gyúrja szin-tésztáját,
| Belé valót válogat.
Elkészíti főzeményét,
| Egynehány tál étkeit,
Nyársra való süteményét,
| Számazza vendégjeit.
5. |
A vadaknak különbsége,
| Fenyős-, császármadárkák
Az ebédnek ékessége:
| Fogoly, vadkan, fácánkák,
Tornyos, lapos tortátája,
| Pástétom és marcipán,
Mesterséges pogácsája
| Megvan nemes asztalán.
6. |
Megdicsirik szép ebédjét,
| Urak laknak, inas fal:
El nem hagyja hív cselédjét,
| Maga ehel meg nem hal.
Jóízűen eszik-iszik,
| Mennyit gyomra, torka kér,
Naprul napra jobban hízik,
| Bőribe is alig fér.
7. |
Ebéd után szunnyadozik,
| Pipáz, kártyáz, eltréfál,
Hívalkodik, mulatozik,
| Ide s oda elsétál.
A szakácsnak így van dolga,
| Jobb hivatalt nem talál.
Úr a szakács és nem szolga,
| Konyhájában kiskirály!