# Virág Benedek
Változás*

| Talia voce refert, curisque ingentilus aeger
| Spem vultu simulat, premit altum corde dolorem.*
Virg.
| Mit kételkedem? A Duna
Zúg s már visszafelé vette erőszakos
| Útját: Pest-Buda! új csudát,
Egy új szörnyeteget látni siessetek!
| Oh sok károd után puhább
Nemzet! büszke magyar! hát nem okoskodol?
| Hát mind, amire oly nemes
Bátorsággal ügyelt volt minapon heves
| Lelked, már oda van? vitéz
Szkíták vére! mi csúf bőrbe pipeskedel!
| Most tetszik ki, mi volt tüzed:
Játék volt, s valamint füst, elenyészedett.
| Méltóságod irígyei
Múlatták magokat, s gyermekidet, veled.
| Oh hát nem lehetünk soha
Jobbúl? Vesszetek el mostoha fajzatok! –
| Ti késő onokák, miként
Fogtok sírni, midőn e szomorú időt
| Majdan visszatekintitek,
S a rátok kieredt rosszakat érzitek! –
| Hív védőt, amaz a dicső
Kincs, melyet nem ezüst, sem nem arany szerez:
| Félékeny puhaság között
Nem lelhet! sanyarú szívek, erős karok,
| Bölcs ész, vérözön és halál
Által szoktak ezen jóra törekszeni
| A kétes viadal helyén:
Szintoly sokba kerül védeni birtokát.
| Ah bús Melpomeném! mitől
Tartasz? mondd ki – talán jó foganatja lesz
| Mostanság, mikor égdegel
Szomszéd Ukalegon* – hogy magyar a magyar!