# Virág Benedek
Bátorítás*

Tu ne cede malis.* Virg.
Oh szent Igazság! aki hatalmadat,
S megtisztelendő fényedet e csalárd
| Világ előtt elrejtve tartván,
| Számtalan üldözetek között vagy:
Jer, jer! födözd fel mennyei képedet
A pártütőknek, kik koronás fejed
| Ellen kikelvén, ostromolják
| Trónusodat buta fegyverekkel;
S megszégyenűlvén szíved előtt, dühös
Bűnének átkát fogja kesergeni
| A fényes erkölcs mord irígye,
| A fenekedni szokott gonoszság.–
A nagyra termett, bátor az ég szakad,
S bús csattogással mennykövi hullanak,
| A nagyra termett istenének
| Féli s imádja dicső hatalmát.
Ama borostyánágokat, érdemes
Lantodnak ékes címerit, a kaján
| Heába bűbájolja; zölden
| Fognak azok fejeden maradni.