# Endrődy János
Miért ritkák a magyar Múzsák*

A tiltott szeretők sokakba kerülnek,
Hát a szobalányok mennyit elemésztnek.
A kopók csordája, s csaknem annyi pecér
Sokszor megéheznek, pedig mind ételt kér.
Mennyi sok pénzt visz el a tengeri csiga,
Ingyen nem jő hozzánk a spanyol malaga.
Hány még azon felől a sovány aratás,
Hogy lehet hát nálunk valami mecénás?
Kérdezd már, ha tetszik, mért a magyar Múzsák
Lehetnek minálunk oly szegények, s ritkák.