# Bessenyei György
[Fordítás az Aeneis-ből]*

De most Mársnak beszéld rettenetességét
Fegyverét, erejét és kegyetlenségét.
Szólj azon vitézről, kit a végezések
Édes hazájából bujdosni kivertek,
Aki Trójának révpartjait elhagyván
S Junónak haragját, kőszálak közt futván
Tengeren, szárazon a végezésekkel
Küszködött harcolván a bús Istenekkel:
Magosság, mélységbe egyre hányattatott
Végre Latiumra a vízről kiszállott:
Hol fényes várossát osztán építette
Hová Isteneit Trójából bétette.
Ekként a veszélyes tengerek habjait
Hasítván, futotta Júnónak átkait
Ki csak szerencsére mérvén e térséget
Elszenvedett minden lehető ínséget.
Múzsák mondjátok meg, hogy melyik Istenség
Vet olyan haragot, melybe egy vitézség
Noha szeléd, annyi veszéllyel veretett,
S hegyeken, vizeken széllyel kergettetett.