# Amade László
A szép fényes katonának arany, gyöngy élete…*

A szép fényes katonának
| Arany, gyöngy élete,
Csillog, villog mindenfelől
| Jó vitéz fegyvere;
| Szép élet!
| Víg élet!
| Soha jobb nem lehet!
Hopp hát jöjjön katonának
| Illyent ki szeret! – Szép élet sat.
Az zöld mezőn megpuskázik,
| Nyer az ellenségtül,
Az kvártélyban mulatozik,
| Nyér az menyecskéktül.
| Szép élet! sat.
Szikrát üt az paripája,
| Nagy városon nézik,
Hogy jó lovas és vitéz is
| Mindenütt dicsérik.
| Szép élet! sat.
Mind ország mind az hazája
| Félnek és szeretik,
Az szép dámák és leányok
| Sokszor ágyát vetik.
| Szép élet! sat.
Kótyavegye az vásárja,
| Nincsen ottan kalmár,
Fele árán mindent megvesz,
| Valahol maga jár.
| Szép élet! sat.
Közemberbül káplárt, hadnagy’,
| Kapitányt is tészen,
Obesterség, generálság
| Várja ottan készen.
| Szép élet! sat.
Kockáz, kártyáz sátor alatt
| Pipa a szájában,
Markotányos háta megett
| Nem szolgál héában.
| Szép élet! sat.
Ha jön order, frissen nyergel,
| Elmegy az portára,
Fölbiztatja maga társát,
| Jól megjön az ára.
| Szép élet! sat.
Minden nemzet ohajt sohajt
| A fajában kapni,
Vajas kalács pogácsával
| Tarsolyát megrakni.
| Szép élet! sat.
Mint tüz meggyúlt pipájában:
| Úgy ég a szerelme,
Ellenségen és sziveken
| Vagyon győzedelme.
| Szép élet! sat.
Megjön pályafutásábul,
| Itt letelepedik,
Jószágot vesz, kölcsön pénzt ád,
| Avagy kereskedik.
| Szép élet! sat.
Nem parancsol ott vicispány,
| Sem a szolgabiró,
Robotára senkit nem hajt
| Ispány vagy tiszttartó.
| Szép élet! sat.
Prókátor függ az oldalán,
| Szerencse birája,
Böcsület az törvényszékje,
| Nincs apellátája.
| Szép élet! sat.
Kényén-kedvén házasodik,
| Nem fizet az papnak;
Nem hí senkit bizonyságnak,
| Mert fia ő Mársnak.
| Szép élet! sat.
Menjünk azért seregesen,
| Tartsuk meg hazánkot,
Vérrel bérrel oltalmazzuk
| Szent, szent koronánkot.
| Szép élet! sat.
Itthon rajtunk eret vágnak,
| Kiontjuk vérünket,
Nincs böcsület, fizetnünk köll,
| Érezzük sebünket;
| Rossz élet!
| Gaz élet!
| Gazabb ennél nem lehet!
Hopp hát jöjjön katonának sat.
Ne gondoljunk az sirással
| Sem az pityergéssel,
Üljünk lóra, masérozzunk
| Az több vitézekkel.
| Szép élet! sat.
Isten hozzád apám, anyám!
| Én édes szerelmem!
Húgom! bátyám! sógor! komám!
| Avagy jertek velem!
| Szép élet!
| Víg élet!
| Soha jobb nem lehet!
Hopp hát jöjjön katonának,
| Illyent ki szeret.