# Molnár Borbála
Más nótája*

Mint a szép hives Patakra

Áh mit tégyek én Istenem
| Ha kegyelmed nem segít
| Eleped búban én szívem
| Ha kezed nem könnyebbít
| Nagy haragod megfogott
| Minden erőm elfogyott
| Nincsen vége siralmimnak
| És számtalan panaszimnak
Örömem s erőm kisebbül
| Kínjaim nevekednek
| Lelkem csügged s reményem hűl
| Gyötrelmim öregbednek,
| Keserűség kiáltás
| Számtalan könnyhullatás
| Mintegy az víz reám tódul
| Melyen szívem bágyad bódul
Tudom bűneim sok volta
| Fejem felett felállott
| Melyért haragod nagy volta
| Ah Uram reámszálott,
| Amelynek súlyos volta
| Erőmet felülmúlta
| De Isten vajon nem szánsz-é
| Avagy végképpen elhagysz-é?
Avagy éppen ugy elvetsz-é
| Mint egy kis darab röget?
| A földhöz ütvén eltörsz-é
| Mint egy hitvány cserepet?
| Hát nem kegyelmezsz-é meg
| Annak ki tőled retteg
| Bűneit mind felrovod-é?
| Alólok fel nem oldod-é?
Nem úgy én Atyám! sőt inkább
| Tekintsd szent fiad holtát
| És amely mindennél drágább
| Érdemének nagy voltát
| Melynek kedves illatja
| Az Egeket meghatja
| Ezért nékem kegyelmezz meg
| És bűneimet engedd meg
Hiszen engem gyenge edényt
| Uram te teremtettél
| És szabad tetszésed szerént
| Oly gyengén helyheztettél
| Hogy éltem mint a pára
| Elmúlik nemsokára
| Mert testem csak olyan cserép
| Mely csak kevés ideig ép.
Hát ily múlandóságomat
| Uram meg nem szánnád-é?
| Számtalan adósságomat
| Mind szememre hánynád-é?
| Hiszen az egész földet
| Bár elnézd nem lelsz embert
| Mely néked pontba engedett
| És soha bűnbe nem esett.
Jézusom, ki sok nyavalyát
| Viseltél e világon
| Mert a bűnnek minden súlyát
| Hordoztad vállaidon
| Tested kifolyt szent vére
| Legyen lelkemnek bére
| Ez enyhítse gyötrelmimet
| Elmosván rút bűneimet.
Uram nem az igazakért
| Jöttél te a világra
| Hanem a nagy bűnösökért
| Adtad magad halálra
| Ím bűnöm terhe alatt
| Az én lelkem elfáradt
| Melynek töméntelen száma
| Tenger fövenyét haladja
Ezeknek hát sokaságát
| Borítsd a mély tengerbe
| És iszonyú undokságát,
| Soha ne tedd elődbe
| Inkább kérlek temesd el,
| És örökké felejtsd el
| Hogy az a nagy ítéletben
| Ne jöjjön emlékezetben.