# Virág Benedek
4. A spártai anya*

Polgáraink most hírlelik:
Spártára készül nagy sereg,
Ártalmasabb mint fergeteg,
S mégis dühét nem kérlelik;
De mindenütt ez hallatik:
Kiben piros vér van s meleg,
Kiben szabad lélek piheg,
Ím! néki dücsre út nyilik.
Fiam! hazánknak szültelek,
E korra felneveltelek,
S hallád vigan beszédemet;
Példákkal ébresztgettelek,
E szent paizsra kértelek:
Vedd most, s vigasztald éltemet.