# Rájnis József
Anakreon: Egy kedves Leánykához*

A Tántalus leányát
Elfogta kőkeménység:
És Progne fecskeszárnyát
Bámulva látta Téreus;
Én, ó kegyes Leányom!
Ha képemet cserélném,
Lennék gyakorta tűkör,
Mellyben magad csudálnád:
Válnék fejér ümöggé,
Melly testedet födözné:
Vagy tiszta vízfolyássá,
Melyben gyakran förödnél:
Vagy jószagú kenetté,
Melly hajaidra folyna:
Lennék nyakad körűl gyöngy,
Vagy mellyfödő ruhácskád:
Vagy végre csak cipellős,
Hogy engemet tapodnál.