# Földi János
Barátság tűköre*

Boldog korodba, látod,
| Igen sok a barátod.
Szorúlt korodba, látod,
| Igen kevés barátod.
Ki úgy nevez ma, látod,
| Korántse mind barátod.
Ki rád mosolyga, látod,
| Gyakorta nem barátod.
Bor közt akadt barátod,
| Borod barátja, látod.
Ki elfelejte, látod,
| Nem volt igaz barátod.
Hóltig szeretne, látod,
| Ha volna hív barátod.
E tűköröcske, látod,
| Tanít, ki hát barátod,
Szorúlt korodba látod,
| Ha volt igaz barátod.
Ki minden ügybe látod,
| Megáll, az ám barátod.
Az ily igaz barátod
| Becsüld örökre, látod.