# Vitkovics Mihály
Ivó dal*

Mi jobb, mi vígabb életünkben,
Mintha jó bort ihatunk?
Mi szebb, mi gyöngyebb szerelmünkben,
Mintha lányt csókolhatunk?
| Egyike megvidít,
| Másika megfrissít.
| Ki másként él,
| Semmit sem ér.
| E kettő boldogít,
| E kettő üdvezít
| Mibennünket.
Mi jobb, mi vígabb életünkben,
Mintha jó bort ihatunk?
Mi szebb, mi gyöngyebb szerelmünkben,
Mintha lányt csókolhatunk?
| Keresse, kinek kell,
| Sok irígységekkel
| A nagy nevet,
| A kincseket:
| Csak a vén borocskát,
| Csak a szép Boriskát
| Imádom én.
Mi jobb, mi vígabb életünkben,
Mintha jó bort ihatunk?
Mi szebb, mi gyöngyebb szerelmünkben,
Mintha lányt csókolhatunk?
| Végre is a halál
| Részemre előáll.
| Vagy kancsóknál,
| Vagy csókoknál
| Találjon engemet,
| S úgy szegje éltemet,
| Azt óhajtom.
Mi jobb, mi vígabb életünkben,
Mintha jó bort ihatunk?
Mi szebb, mi gyöngyebb szerelmünkben,
Mintha lányt csókolhatunk?