# Baróti Szabó Dávid
T. Rájnis József úrhoz*

Hírit hozák, hogy várakozol zsengémre. Ne kóstold;
| Mert igenis meg fog váslani benne fogad.
Jobb ízhez szoktál: nálam most vettetik a kert;
| Nálad már kivirult, s drága gyümölcsre fakadt.
Mégis ha kívánod próbámat; ihol van. Ha tetszik,
| Versiddel gyarló verseim egybetehetd.
Lépes mézek azok; savanyók ezek: öszvekeverve
| Jobb fog lenni talán mindenik íze, szaga.
Nem lévén; vedd észre legott, hogy senki vezérem
| Nem vala, s úgyszólván, tegnapi gazda vagyok.